Romariꞌ,
ri Pilato xubꞌij chi tiroq ri Jesús.
Y ri soldados xkipachꞌuj raqen teq kꞌix chin xkibꞌen jun corona ri xkiyaꞌ pa rujolon,
y xkiyaꞌ jun kꞌul morado chirij.
Ngejel apu chunaqaj y ndikibꞌilaꞌ chare:
¡Nim aqꞌij rat ri ki-Rey ri israelitas!
Y ndikitzꞌajilaꞌ ruwech.
Xel chi pe jumbꞌey ri Pilato chikiwech ri wineq y xubꞌij chake:
Titzꞌetaꞌ,
ja niwelesaj pe chiwech ri achi ikꞌamon pe chin ndiwetamaj chi nixta jun rumak niwil.
Ja atoq riꞌ xel pe ri Jesús,
rukusan pe ri corona bꞌanun chare raqen teq qꞌayis kꞌo kikꞌixal,
y rukusan pe chuqaꞌ ri kꞌul morado.
Y ri Pilato xubꞌij:
¡Titzꞌetaꞌ,
jareꞌ ri achi ikꞌamon pe!
Atoq ri sacerdotes israelitas ri más kꞌo ruchuqꞌaꞌ kitzij y ri ngechajin rachoch ri Dios xkitzꞌet ri Jesús,
xesikꞌin apu chubꞌixik:
¡Tabꞌajij cho cruz!
Ri Pilato xubꞌij chake:
Tikꞌuaj rix y tibꞌajij cho cruz,
porque riyin ma jun mak niwil chirij chin ta niteq pa kamik.
Pero ri achiꞌaꞌ israelitas kꞌo uchuqꞌaꞌ pa kiqꞌaꞌ xkibꞌij chare ri Pilato:
Roj kꞌo jun qa-ley,
y ri ley riꞌ ndubꞌij chi tikamisex,
porque rijaꞌ nduqꞌabꞌaj riꞌ chi Rukꞌajol ri Dios.
Atoq ri Pilato xrakꞌaxaj ri ndikibꞌilaꞌ ri israelitas,
más xuxibꞌij qa riꞌ.
Y xok chi apu pa palacio y kereꞌ xubꞌij chare ri Jesús:
¿Aj apeꞌ kꞌa rat?
Pero ri Jesús ma jun achike xubꞌij chare.
Romariꞌ ri Pilato xubꞌij chare:
¿Ma jun achike ndabꞌij chuwa pa ruwiꞌ reꞌ?
¿Ma awetaman ta kꞌa chi kꞌo uchuqꞌaꞌ pa nuqꞌaꞌ chin nibꞌij chi kasoqꞌopix e o chi kabꞌajix cho cruz?
Ri Jesús xubꞌij chare:
Ma jun ta uchuqꞌaꞌ kꞌo pa aqꞌaꞌ pa nuwiꞌ,
si man ta ri Dios yoyon pe chawa.
Y romariꞌ,
ri jun ri xijacho pa aqꞌaꞌ,
más nim rumak ke chuwech ri amak rat.
Atoq xrakꞌaxaj ri tzij riꞌ,
ri Pilato ndutij ruqꞌij chin ndusoqꞌopij e ri Jesús,
pero ri achiꞌaꞌ israelitas kꞌo uchuqꞌaꞌ pa kiqꞌaꞌ rikꞌin nojel kuchuqꞌaꞌ ngesikꞌin apu chubꞌixik chare:
Si rat ndasoqꞌopij e la jun achi laꞌ,
ma rat ta ramígo ri rey César.
Konojel ri ndikiqꞌabꞌaj kiꞌ chi e-rey,
chirij ri rey César ngeyakatej wi,
ngechajeꞌ.
Romariꞌ,
ri Pilato atoq xrakꞌaxaj ri tzij ri xkibꞌij ri wineq,
xubꞌij chi telesex e ri Jesús,
y ri Pilato xbꞌetzꞌuyeꞌ apeꞌ nduqꞌet tzij.
Ri lugar riꞌ pa chꞌabꞌel hebreo ndibꞌix Gabatá chare,
y riꞌ ndubꞌij tzij empedrado.
Ja qꞌij riꞌ,
ri israelitas ndikibꞌen rukꞌojlen ri ndikꞌatzin chin ri kinimaqꞌij rubꞌiniꞌan Pascua.
Pa nikꞌaj laꞌeq qꞌij atoq ri Pilato kereꞌ xubꞌij chake ri wineq:
¡Titzꞌetaꞌ,
ja i-rey reꞌ!
Pero ri wineq ngesikꞌin apu chubꞌixik:
¡Tawelesaj e chin ndabꞌajij cho cruz!
Y ri Pilato xubꞌij chake:
¿La ndiwojoꞌ rix chi nibꞌajij cho cruz re i-rey?
Y ri sacerdotes israelitas más kꞌo ruchuqꞌaꞌ kitzij xkibꞌij apu:
Xa kin xe wi ri rey César ri qa-rey roj.
Ja atoq riꞌ ri Pilato xujech e ri Jesús chin ndebꞌajix cho cruz,
y ri soldados xkikꞌuaj.